'ਨਰਿੰਦਰ ਮੋਦੀ ਸਵਾਲਾਂ ਤੋਂ ਸੰਜਮ ਗੁਆ ਬੈਠੇ ਤੇ ਉਨ੍ਹਾਂ 3 ਮਿੰਟ 'ਚ ਹੀ ਇੰਟਰਵਿਊ ਛੱਡੀ ਦਿੱਤੀ', ਇਸ ਅਧੂਰੀ ਮੁਲਾਕਾਤ ਦੀ ਕਰਨ ਥਾਪਰ ਨੇ ਦੱਸੀ ਪੂਰੀ ਕਹਾਣੀ।

ਕਰਨ ਥਾਪਰ ਨੇ 2007 ਵਿੱਚ ਨਰਿੰਦਰ ਮੋਦੀ ਦਾ ਇੰਟਰਵਿਊ ਲਿਆ ਸੀ।

ਬੀਬੀਸੀ ਪੱਤਰਕਾਰ ਰੇਹਾਨ ਫ਼ਜ਼ਲ ਨੇ ਕਰਨ ਥਾਪਰ ਨਾਲ ਖ਼ਾਸ ਗੱਲਬਾਤ ਕੀਤੀ ਅਤੇ ਉਸ ਦਿਨ ਦੀ ਪੂਰੀ ਕਹਾਣੀ ਜਾਣੀ।

ਕਰਨ ਥਾਪਰ ਨੇ ਦੱਸਿਆ ਕਿ ਕਿਵੇਂ ਉਸ ਸਮੇਂ ਨਰਿੰਦਰ ਮੋਦੀ ਉਨ੍ਹਾਂ ਦੇ ਇੱਕ ਸਵਾਲ ਤੋਂ ਤੰਗ ਹੋ ਕੇ ਇੰਟਰਵਿਊ ਵਿਚਾਲੇ ਹੀ ਛੱਡ ਕੇ ਚਲੇ ਗਏ ਸਨ ਅਤੇ ਹੁਣ ਉਹ ਆਪਣੇ ਮੰਤਰੀਆਂ ਅਤੇ ਪਾਰਟੀ ਆਗੂਆਂ ਨੂੰ ਵੀ ਉਨ੍ਹਾਂ ਨੂੰ ਇੰਟਰਵਿਊ ਨਾ ਦੇਣ ਲਈ ਕਹਿੰਦੇ ਹਨ।

ਹਾਲਾਂਕਿ ਕਰਨ ਥਾਪਰ ਕਹਿੰਦੇ ਹਨ ਕਿ ਨਰਿੰਦਰ ਮੋਦੀ ਉਨ੍ਹਾਂ ਦੇ ਸਵਾਲਾਂ ਤੋਂ ਕਦੇ ਨਾਰਾਜ਼ ਨਹੀਂ ਹੋਏ, ਸਗੋਂ ਉਨ੍ਹਾਂ ਨੇ ਸੰਜਮ ਗੁਆ ਦਿੱਤਾ ਸੀ।

ਉਨ੍ਹਾਂ ਨੇ ਦੱਸਿਆ ਕਿ ਉਹ ਤਿੰਨ ਮਿੰਟ ਦਾ ਇੰਟਰਵਿਊ ਹੋਇਆ ਸੀ, ਜਿਸ ਤੋਂ ਬਾਅਦ ਉਹ ਵਿਚਾਲੇ ਹੀ ਛੱਡ ਕੇ ਚਲੇ ਗਏ ਸਨ।

ਮੋਦੀ ਨੂੰ ਦੱਸਿਆ 'ਨੀਰੋ' 

ਕਰਨ ਥਾਪਰ ਨੇ ਕਿਹਾ, ''ਜੇ ਮੈਨੂੰ ਠੀਕ ਤਰ੍ਹਾਂ ਯਾਦ ਹੈ ਤਾਂ ਮੇਰਾ ਪਹਿਲਾ ਸਵਾਲ ਸੀ ਕਿ ਤੁਸੀਂ ਮੁੱਖ ਮੰਤਰੀ ਦੇ ਰੂਪ 'ਚ ਦੂਜੀਆਂ ਚੋਣਾਂ ਤੋਂ ਛੇ ਹਫ਼ਤੇ ਦੂਰ ਖੜ੍ਹੇ ਹੋ। ਇੰਡੀਆ ਟੂਡੇ ਅਤੇ ਰਾਜੀਵ ਗਾਂਧੀ ਫਾਊਂਡੇਸ਼ਨ ਨੇ ਤੁਹਾਨੂੰ ਸਰਬੋਤਮ ਮੁੱਖ ਮੰਤਰੀ ਦੱਸਿਆ ਹੈ ਅਤੇ ਦੂਜੇ ਪਾਸੇ ਹਜ਼ਾਰਾਂ ਮੁਸਲਮਾਨ ਤੁਹਾਨੂੰ ਕਾਤਲ ਦੀ ਤਰ੍ਹਾਂ ਦੇਖਦੇ ਹਨ। ਕੀ ਤੁਹਾਡੇ ਸਾਹਮਣੇ ਇਮੇਜ ਪ੍ਰੋਬਲਮ ਹੈ?''

ਇਸਦੇ ਜਵਾਬ 'ਚ ਨਰਿੰਦਰ ਮੋਦੀ ਨੇ ਕਿਹਾ ਸੀ ਕਿ ਉਸਦੇ ਬਾਰੇ ਅਜਿਹੀ ਸੋਚ ਘੱਟ ਹੀ ਲੋਕਾਂ ਦੀ ਹੈ ਅਤੇ ਬਹੁਤੇ ਲੋਕ ਅਜਿਹਾ ਨਹੀਂ ਸੋਚਦੇ।

ਪਰ ਇਸ 'ਤੇ ਕਰਨ ਥਾਪਰ ਨੇ ਕਿਹਾ ਸੀ ਕਿ ਅਜਿਹਾ ਮੰਨਣ ਵਾਲੇ ਘੱਟ ਤਾਂ ਨਹੀਂ ਹਨ।

ਉਨ੍ਹਾਂ ਕਿਹਾ, ''ਸੁਪਰੀਮ ਕੋਰਟ ਦੇ ਚੀਫ਼ ਜਸਟਿਸ ਨੇ ਤੁਹਾਨੂੰ ਆਧੁਨਿਕ ਦੌਰ ਦਾ ਅਜਿਹਾ ਨੀਰੋ ਦੱਸਿਆ ਹੈ, ਜਿਸ ਨੇ ਮਾਸੂਮ ਬੱਚਿਆਂ ਅਤੇ ਬੇਗੁਨਾਹ ਔਰਤਾਂ ਦੇ ਕਤਲ ਦੇ ਸਮੇਂ ਮੂੰਹ ਦੂਜੇ ਪਾਸੇ ਮੋੜ ਲਿਆ ਸੀ।''

ਕਰਨ ਥਾਪਰ ਨੇ ਇਸ ਗੱਲ ਵੱਲ ਵੀ ਨਰਿੰਦਰ ਮੋਦੀ ਦਾ ਧਿਆਨ ਦਿਵਾਇਆ ਸੀ ਕਿ ਕੁੱਲ 4500 ਮਾਮਲਿਆਂ ਵਿੱਚੋਂ ਕਰੀਬ 2600 ਗੁਜਰਾਤ ਤੋਂ ਬਾਹਰ ਭੇਜ ਦਿੱਤੇ ਗਏ।

''ਸੁਪਰੀਮ ਕੋਰਟ ਨੇ ਇਸ ਤਰ੍ਹਾਂ ਦੀਆਂ ਹੋਰ ਵੀ ਕਈ ਟਿੱਪਣੀਆਂ ਕੀਤੀਆਂ ਸਨ, ਇਹ ਸਾਰੀਆਂ ਗੱਲਾਂ ਇਸ ਵੱਲ ਇਸ਼ਾਰਾ ਕਰਦੀਆਂ ਹਨ ਕਿ ਅਜਿਹੇ ਘੱਟ ਲੋਕ ਨਹੀਂ ਸਗੋਂ ਵੱਡੀ ਗਿਣਤੀ ਵਿਚ ਹਨ।''

ਬੀਬੀਸੀ ਪੱਤਰਕਾਰ ਰੇਹਾਨ ਫ਼ਜ਼ਲ:

ਦੁਬਾਰਾ ਇੰਟਰਵਿਊ ਲਈ ਰਾਜ਼ੀ ਨਹੀਂ ਹੋਏ ਮੋਦੀ:

ਉਦੋਂ ਨਰਿੰਦਰ ਮੋਦੀ ਨੇ ਕਿਹਾ ਸੀ ਕਿ ਜੋ ਲੋਕ ਅਜਿਹਾ ਕਹਿੰਦੇ ਹਨ, ਉਹ ਖ਼ੁਸ਼ ਰਹਿਣ। ਇਸ ਤੋਂ ਬਾਅਦ ਉਨ੍ਹਾਂ ਨੇ ਕਰਨ ਥਾਪਰ ਤੋਂ ਪਾਣੀ ਮੰਗਿਆ ਸੀ।

''ਪਰ ਪਾਣੀ ਤਾਂ ਉਨ੍ਹਾਂ ਦੇ ਕੋਲ ਹੀ ਰੱਖਿਆ ਸੀ, ਉਦੋਂ ਮੈਨੂੰ ਅਹਿਸਾਸ ਹੋਇਆ ਕਿ ਪਾਣੀ ਤਾਂ ਬਹਾਨਾ ਹੈ ਅਤੇ ਉਹ ਇੰਟਰਵਿਊ ਖ਼ਤਮ ਕਰਨਾ ਚਾਹੁੰਦੇ ਹਨ. ਉਨ੍ਹਾਂ ਮਾਈਕ ਬਾਹਰ ਕੱਢ ਦਿੱਤਾ ਅਤੇ ਇੰਟਰਵਿਊ ਖ਼ਤਮ ਹੋ ਗਿਆ।''

ਕਰਨ ਥਾਪਰ ਦਾ ਕਹਿਣਾ ਹੈ ਕਿ ਉਨ੍ਹਾਂ ਨੇ ਇੰਟਰਵਿਊ ਦੁਬਾਰਾ ਸ਼ੁਰੂ ਕਰਵਾਉਣ ਲਈ ਨਰਿੰਦਰ ਮੋਦੀ ਨੂੰ ਕਾਫ਼ੀ ਮਨਾਉਣ ਦੀ ਕੋਸ਼ਿਸ਼ ਕੀਤੀ, ਪਰ ਉਹ ਰਾਜ਼ੀ ਨਹੀਂ ਹੋਏ।
ਜਾਣੇ-ਪਛਾਣੇ ਪੱਤਰਕਾਰ ਕਰਨ ਥਾਪਰ ਨੂੰ 2007 ਵਿੱਚ ਦਿੱਤਾ ਗੁਜਰਾਤ ਦੇ ਤਤਕਾਲੀ ਮੁੱਖ ਮੰਤਰੀ ਨਰਿੰਦਰ ਮੋਦੀ ਦਾ ਇੰਟਰਵਿਊ ਖ਼ਾਸਾ ਮਸ਼ਹੂਰ ਹੈ। ਮੋਦੀ ਉਸ ਇੰਟਰਵਿਊ ਨੂੰ ਵਿਚਾਲੇ ਹੀ ਛੱਡ ਕੇ ਚਲੇ ਗਏ ਸਨ।